በዝቃጮች አያያዝና አወጋገድ ላይ የተዘጋጀው መመርያ ተግባራዊ ሊሆን ነው
በአገሪቱ ምንም ዓይነት የዝቃጭ አወጋገድ ሥርዓት አልነበረም የአካባቢ፣ ደንና የአየር ንብረት ለውጥ ኮሚሽን ከጀርመን የልማት ድርጅት አጋዥነት ጋር በመተባበር ያዘጋጀውና ላለፉት ሁለት ዓመታት ጉዳዩ ከሚመለከታቸው አካላት ጋር ውይይት የተደረገበት፣ በዝቃጮች አያያዝና አወጋገድ መመርያ ተግባራዊ ሊሆን ነው፡፡ ዓርብ ነሐሴ 17 ቀን 2011 ዓ.ም. ለመጨረሻ ጊዜ ውይይት የተደረገበት ይኸው መመርያ፣ ከኢንዱስትሪዎችና ከሌሎች አካባቢዎች ከሚመነጩ አደገኛ ቆሻሻዎች፣ ከዝቃጭ፣ ከፍሳሽና ከደረቅ ቆሻሻዎች ጋር ተያይዘው የወጡ ሕጎችን፣ ፖሊሲዎችንና ስትራቴጂዎችን ለመተግበር የሚያስችል መሆኑን በኮሚሽኑ የፖሊሲ፣ ሕግና ደረጃዎች ጥናትና ዝግጅት ዋና ዳይሬክተር አየለ ኤገና (ዶ/ር) ተናግረዋል፡፡ በተለይ እየተስፋፉ ካሉ ኢንዱስትሪዎችና ከኢንዱስትሪ ፓርኮች የሚወገዱ ዝቃጮች በማኅበረሰቡም ሆነ በአካባቢው ላይ የሚያደርሱትን ተፅዕኖ ያስወግዳል የተባለው መመርያ፣ አደገኛ የሆኑና ያልሆኑ ዝቃጮች የሚለዩበትን፣ ጥቅም ላይ የሚውሉበትንና የሚወገዱበትን ሥርዓት አቅጣጫ ያስቀመጠ መሆኑን አስረድተዋል፡፡  በጥንቃቄ መያዝ የሚፈልጉ አደገኛ ተብለው የሚወሰዱት፣ በተለይም ከኢንዱስትሪ የሚወጡ ኬሚካል ነክ ዝቃጮች መመርያው ተግባራዊ ሲደረግ ተገቢው ሕክምና እየተደረገላቸው ጥቅም ላይ የሚውሉት ወደ ጥቅም፣ የሚወገዱትም ደረጃውን በጠበቀ መንገድ እንደሚወገዱም አክለዋል፡፡ የኢትዮጵያ የፍሳሽ፣ የደረቅና የዝቃጭ ቆሻሻዎች አወጋገድ ሲታይ የተለያዩ ሥርዓት የተዘረጋላቸው ቢሆንም ወደ ተግባር ለመሸጋገር ችግሮች መኖራቸው ይነገራል፡፡ በተለይ ከኢንዱስትሪዎች ጋር ተያይዞ 30 ዓመታት ያስቆጠረ ዝቃጭ ተከማችቶ እንደሚታይ፣ አሁን ያሉ አዳዲስ ኢንዲስትሪዎችም ይህ ችግር እየገጠማቸው መሆኑን አየለ (ዶ/ር) በማስታወስ ችግሩ ቴክኖሎጂ፣ አቅም፣ ደረጃና  መመርያ ካለመኖር ጋር የሚያያዝ በመሆኑ ችግሩን ይፈታል ተብሎ የታሰበው መመርያ በቅርቡ ወደ ሥራ ይገባል ብለዋል፡፡ የዝቃጭ አያያዝን ማዘመንና በአግባቡ ማስተዳደር ካልተቻለ፣ ገዥዎች የሚጠይቁትን መሥፈርት ማሟላት የማይቻል መሆኑንም ተናግረዋል፡፡ በአገሪቱ ምንም ዓይነት የዝቃጭ አወጋገድ ሥርዓት እንዳልነበረ የገለጹት የኢንዱስትሪ ፓርኮች ልማት ኮርፖሬሽን ዋና ሥራ አስፈጻሚ ሌሊሴ ገሜ በበኩላቸው፣ የኢንዱስትሪ ፓርኮች ሲስፋፉ ውጋጆች ከተጣሩ በኋላ ደረቅም ሆነ ፍሳሽ ዝቃጮችን የማስወገድ ሥርዓትን ለማስፈጸም የሚረዳ መመርያ እንዳልነበረ ተናግረዋል፡፡ ወደ ሥራ ከተገባ በኋላም በሐዋሳና በቦሌ ኢንዱስትሪያል ፓርኮች ዝቃጮች እየበዙ ቢመጡም፣ ይህንን የሚያስወግዱበትም ሆነ የሚቆጣጠሩበት አሠራር ባለመኖሩ አዲስ መመርያ ለማዘጋጀት ምክንያት እንደሆነ አስረድተዋል፡፡ ከዚህ ባለፈ መፍትሔዎቻቸው ላይ እየተሠራ መሆኑን፣ ማስወገድ ብቻ ሳይሆን መልሶ ጥቅም ላይ ለማዋል የሚያስችሉ ቴክኖሎጂዎች ላይ ጥናት መደረጉንም ዋና ሥራ አስፈጻሚዋ ገልጸዋል፡፡ ቦሌ ለሚ ኢንዱስትሪ ፓርክ ከጂአይዜድ ጋር በመሆን በሶላር የሚሠራ ዝቃጭ የማድረቅ ሥራ እየተከናወነ መሆኑን፣ ከዚህ የሚገኘው ተሞክሮም በሌሎች ፓርኮችም ተግባራዊ ይደረጋል ብለዋል፡፡